text: Køpke opgiver Folketinget
  26 januar 2012 kl. 08.54
  Jan Køpke Christensen har opgivet at genopstille til Folketinget for de konservative i Aabenraa-kredsen.
  - Jeg har brug for en pause fra politik, siger han.
  Jan Køpke Christensen har kastet sig over en journalistisk løbebane i lokale ugeaviser og Aabenraa lokal-tv, som han netop er blevet formand for, og han underviser også på en efterskole.
  - Jeg vil aldrig lægge politik på hylden, men jeg er meget optaget af journalistikken. Den skulle jeg have kastet mig over for mange år siden, fastslår Jan Køpke Christensen.
  
  Kandidat i mange år
  Han var medlem af Folketinget fra 1989 til 1998 for Fremskridtspartiet. Siden 1999 har han været konservative folketingskandidat i Give, Fredericia og Aabenraa.
  I dag erkender han, at det bliver en lang vej op ad bakke, hvis han skal komme i Folketinget for Det konservative Folkeparti, der nær blev udslettet ved det seneste valg.
  - Jeg har brug for at tænke over, hvad jeg vil bruge mit liv til, konstaterer Jan Køpke Christensen, 56 år, der er uddannet faglærer.
  